Den mand, der torsdag blev hastet til Aalborg Universitetshospital efter et frontalsammenstød er stadig i kritisk tilstand.

Fredag morgen er den 52-årige mand, der torsdag eftermiddag kørte frontalt sammen med en anden bil ved E39's slutning i Hirtshals stadig i livsfare. Det oplyser vagtchef ved Nordjyllands Politi Per Vagn Nielsen. Den 52-årige ligger i kunstigt koma for at spare kroppen så mange kræfter som muligt. Efter ulykken blev han hastet fra Hirtshals til Aalborg Universitetshospital og blev hele vejen i ambulancen holdt kunstigt i live. Et vidne har fortalt politiet, at den 52-åruige kom i slinger på vej op til rundkørslen Aalborgvej og Dalsagervej og mistede herredømmet. Han endte i den modsatte vejbane og kørte frontalt ind i en anden bil. Ambulancen blev hele vejen fra Hirtshals eskorteret af politiet og et spor i Limfjordstunnelens sydgående rør blev lukket, så udrykningen kunne passere fjorden.